Иван Вазов
Една любов

chitanka.info

— Защо камбана бие, мамо,

тъй жално? — Чедо, за мъртвец,

със лавров украсен венец,

умрял за Македонья тамо.

— Кого погребват? Кой е той?

        — Един герой.

— Защо камбана, мамо, бие

тъй радостно, тъй силно днес?

— Тоз звън обажда драга вест.

— Какво, о, мале? — Синко драг,

        победа пак!

— Къде така с ура и с песни

вървят войници и сега?

— Отиват, чедо, без тъга

в борбата да се фърлят бесни.

— В борба с кого — кажи ми пак?

        — С нов, синко, враг.

— От Добруджа гърмеж топовен

пристига, мамо, като зов

за плач, ох, тъй е той тъжовен!

— Мъртвец един заравят нов.

— Ах, кой ще бъде там заровен?

        — Една любов!

Ноември 1916

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.